CELEX: 62009TN0140
Language: sk
Date: 2009-04-07 00:00:00
Title: Vec T-140/09: Žaloba podaná 7. apríla 2009 — Prysmian, Prysmian Cavi a Sistemi Energia/Komisia

20.6.2009   
            
            
               SK
            
            
               Úradný vestník Európskej únie
            
            
               C 141/50
            
         Žaloba podaná 7. apríla 2009 — Prysmian, Prysmian Cavi a Sistemi Energia/Komisia
   (Vec T-140/09)
   2009/C 141/104
   Jazyk konania: taliančina
   
      Účastníci konania
   
   
      Žalobkyne: Prysmian SpA (Miláno, Taliansko), Prysmian Cavi a Sistemi Energia Srl (Miláno, Taliansko) (v zastúpení: A. Pappalardo, avvocato, F. Russo, avvocato, M. L. Stasi, avvocato, C. Tesauro, avvocato)
   
      Žalovaná: Komisia Európskych spoločenstiev
   
      Návrhy žalobkýň
   
   
               —
            
            
               zrušiť rozhodnutie z 2. januára 2009 (vec COMP/39.610 — Surge), ktorým Komisia nariadila inšpekciu,
            
         
               —
            
            
               vyhlásiť rozhodnutie Komisie, ktorým bolo nariadené vyhotoviť kompletné kópie pevných diskov niekoľkých vedúcich pracovníkov spoločnosti Prysmian a analyzovať ich obsah vo vlastných kanceláriách v Bruseli, za protiprávne a v rozpore s článkom 20 ods. 2 nariadenia (ES) č. 1/2003,
            
         
               —
            
            
               subsidiárne k druhému návrhu, vyhlásiť postup inšpektorov za zneužívajúci tým, že nesprávne vyložili právomoci inšpekcie dané rozhodnutím a vyhotovili kompletné kópie niekoľkých pevných diskov s cieľom, aby v kanceláriách Komisie v Bruseli overili ich obsah,
            
         
               —
            
            
               nariadiť, aby Komisia vrátila všetky dokumenty, ktoré si nedôvodne privlastnila v rámci inšpekcie uskutočnenej v sídle spoločnosti Prysmian v Miláne, alebo výňatky z kópií pevných diskov, ktoré vo vlastných kanceláriách v Bruseli analyzovala,
            
         
               —
            
            
               zakázať Komisii použitie akéhokoľvek druhu nedôvodne privlastnených dokumentov, najmä v rámci začatého konania na zistenie údajného správania v rozpore s hospodárskou súťažou v oblasti elektrických káblov, porušujúceho článok 81 ES,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Žaloba bola podaná proti rozhodnutiu Komisie z 9. januára 2009, ktorým sa má zistiť existencia možného správania v rozpore s hospodárskou súťažou porušovaním článku 81 ES v oblasti elektrických káblov a podľa ktorého sa žalobkyne musia podrobiť inšpekcii podľa článku 20 ods. 4 nariadenia Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (1).
   V rámci vykonania rozhodnutia boli zástupcovia žalobkýň informovaní najmä o rozhodnutí žalovanej, vyhotoviť exaktnú kópiu („forensic image“) pevných diskov niekoľkých počítačov, aby sa v posudzovaní pokračovalo v kanceláriách Komisie v Bruseli.
   Žalobkyne tvrdia, že
   
               —
            
            
               nariadenie č. 1/2003 vyslovene stanovuje, aby sa právomoci inšpekcie vykonávali v priestoroch podniku, a zohľadňuje aj možnosť zapečatenia týchto miestností pre prípad, že sa overenie pretiahne na viaceré dni; žiadne ustanovenie neumožňuje Komisii vyhotovenie kópií celých pevných diskov, ich odstránenie z priestorov podniku a analýzu vo vlastných kanceláriách,
            
         
               —
            
            
               žalovaná protiprávne prekročila potrebnú dĺžku inšpekcie približne o mesiac a tým uviedla žalobkyne do nejasného stavu týkajúceho sa skutočného rozsahu posudzovania,
            
         
               —
            
            
               Komisia ďalej na niekoľko týždňov zabránila tomu, aby sa žalobkyne oboznámili so všetkými okolnosťami prípadu a zvážili možné podanie návrhu na zhovievavosť,
            
         
               —
            
            
               žalovaná svojim správaním, ktoré jej je vytýkané, zjavne prekročila hranice, ktoré stanovil normotvorca Spoločenstva pri právomociach inšpekcie v takom rozsahu, že bolo výrazne obmedzené právo podnikov, zahrnutých do inšpekcie, na obranu.
            
         
      (1)  Ú. v. ES L 1, s. 1; Mim. vyd. 08/002, s. 205.